Sorretulle
Ken potkun ottaa vastaan,
 hän on sen ansainnut.
 Siis aasit ainoastaan
 voi olla sorretut.

 Jos olet aasi, nauta,
 tai suuri pässinpää,
 saat elää, jumalauta,
 eläimen elämää.

 Jos itse asiaasi
 et pysty ajamaan,
 niin majasi ja maasi
 vie toinen vaivastaan.

 Näät: ”puulla toinen ajaa
 ain’ toisen asiaa.”
 Saat monta paimentajaa
 ja monta sortajaa.

 Jos vallasta et syöstä
 voi itse sortajaas,
 et pääse sorron yöstä,
 et korjaa asemaas.

 Sä vaadit vapautta –
 siis nouse, ota se!
 Ja oikeutta – mutta
 jaa myöskin toisille!

 Jos joskus vielä jotkut
 sua pyrkii potkimaan,
 niin palkaksensa potkut
 suo heille vaivastaan.

 Näin pääset alta painon
 ja loppuu turha työs,
 ja suistuu valta vainon
 ja valkenee sun yös.